Sažetak

„Oprema za zvuk i slikovni prikaz” identificirana je kao skupina proizvoda na koju bi se mogle primijeniti mjere za ekološki dizajn, a uključuje igraće konzole, reproduktore/snimače videozapisa i projektore. Direktivom o ekološkom dizajnu 2009/125/EZ Europskog parlamenta i Vijeća uspostavljen je okvir u kojem Komisija uredbama utvrđuje zahtjeve za ekološki dizajn, odnosno u kojem industrija pokreće samoregulatorne inicijative. Učinci mogućih mjera politike procjenjuju se u skladu sa zahtjevima iz Direktive, zajedno s mogućim mjerama na temelju Direktive o energetskim oznakama 2010/30/EU .

U usporedbi s drugim uredbama o ekološkom dizajnu, u ovoj skupini proizvoda mogle bi se ostvariti tek relativno skromne uštede energije. Uštede energije za opremu za zvuk i slikovni prikaz iznose otprilike 2,5 TWh godišnje; za usporedbu, one iznose 215 TWh godišnje za Uredbu o ekološkom dizajnu grijača prostora te 16 TWh godišnje za Uredbu o ekološkom dizajnu računala. Smatra se da je analiza iznesena u izvješću razmjerna očekivanim uštedama.

Ovom se procjenom utjecaja također procjenjuje može li se samoregulatorna inicijativa industrije smatrati alternativnom mjerom politike.

1. DEFINIRANJE PROBLEMA

Problem je u tome što bi ekološka učinkovitost opreme za zvuk i slikovni prikaz mogla biti veća te to što je tržišna prodornost energetski učinkovitih proizvoda manja od moguće. Zbog toga se u nedovoljnoj mjeri potiču ulaganja, a troškovi energije za korisnike opreme viši su nego što je to ekonomski opravdano.

Provjerom dostupnih tržišnih podataka pokazalo se da je u EU-u u 2012. prodano otprilike 50 milijuna reproduktora i snimača videozapisa, 12 milijuna igraćih konzola i 2 milijuna projektora. Njihova ukupna godišnja potrošnja iznosi otprilike 8,5 TWh, a predviđa se da će se potrošnja u 2020. povećati na 13 TWh. Prognoze tržišnih kretanja pokazuju da će reproduktori/snimači videozapisa i projektori postupno nestajati s tržišta. Prodaja reproduktora/snimača videozapisa i projektora trenutačno opada i do 10 % godišnje, što će se nastaviti kako se oni budu postupno zamjenjivali drugim tehnologijama.

Grafikon 1.: Sve po starom – potrošnja energije u EU-u za sve proizvode

Kad je riječ o igraćim konzolama, ključni je problem to što one troše sve više energije, što je povezano s njihovim sve širim rasponom funkcija i igraćim performansama. Procjenjuje se da bi se do 2020. njihova godišnja potrošnja energije mogla smanjiti za otprilike 1,5 TWh. Ključno je pitanje u ovom izvješću mogu li se dobrovoljnim sporazumom znatno ublažiti trenutačni trendovi sve veće potrošnje energije igraćih konzola ili je ipak potrebno uvesti obvezne mjere za ekološki dizajn ili mjere za energetske oznake.

2. CILJEVI

Pripremna studija i procjena utjecaja pokazale su da postoji potencijal ekonomičnog smanjenja potrošnje energije opreme za zvuk i slikovni prikaz te da trenutačno još nije ostvaren puni potencijal. Cilj je stoga analizirati može li se mjerama za ekološki dizajn ili mjerama za energetske oznake, uključujući samoregulaciju, pridonijeti ciljevima politike „20/20/20” u području energije.

U skladu s uvodnim izjavama 18. i 19. i člankom 15. stavkom 6. Direktive o ekološkom dizajnu potrebno je istražiti bi li se prednost moglo dati samoregulaciji. Kad je riječ o opremi za zvuk i slikovni prikaz koja je usklađena s kriterijima o ekološkom dizajnu, opći je cilj ispraviti tržišne manjkavosti te razmjerno i troškovno učinkovito smanjiti potrošnju energije, pritom ne utječući na funkcionalnost.

3. OPCIJE POLITIKE

Razmatrane su sljedeće zakonodavne i nezakonodavne mjere:

– Opcija 1. Bez djelovanja EU-a (osnova)

– Opcija 2. Samoregulacija (dobrovoljni sporazum na temelju Direktive o ekološkom dizajnu)

– Opcija 3. Provedbene mjere za ekološki dizajn

– Opcija 4. Mjere za energetske oznake